b'\n_START_ARTICLE_\nJohannes Hevel\n_START_SECTION_\n\xc5\xbdivljenje in delo\n_START_PARAGRAPH_\nHevel se je rodil v dru\xc5\xbeini bogatih trgovcev s pivom \xc4\x8de\xc5\xa1kega porekla._NEWLINE_Od leta 1630 je \xc5\xa1tudiral pravo na Univerzi v Leidnu. Po potovanju po Evropi se je leta 1634 nastanil v Danzigu. Tam je postal mestni svetnik, \xc5\xbeupan in je delal kot pivovar. Najve\xc4\x8d pa se je skupaj z \xc5\xbeeno zanimal za astronomijo._NEWLINE_Na svojem domu je leta 1641 za\xc4\x8del graditi lastni observatorij in je tudi izdelal vse potrebne in\xc5\xa1trumente. Ukvarjal se je s topografijo Lune in je prvi izdal njeno celotno karto, ki je bila najbolj\xc5\xa1a naslednjih sto let._NEWLINE_Med letoma 1642 in 1645 je opazoval Son\xc4\x8deve pege._NEWLINE_Odkril je libracijo Lune v dol\xc5\xbeini, kar je leta 1647 v Gdansku objavil v knjigi Topografija Lune (Selenographia, seu descriptio Lunae). Tako velja za za\xc4\x8detnika raziskovanja lunine topografije._NEWLINE_Bil je navdu\xc5\xa1en nad poimenovanjem nebesnih teles. Na svoji Karti Lune je zbral pribli\xc5\xbeno 250 imen, ki so bila zelo druga\xc4\x8dna od tistih, ki jih je zapisal pred njim van Langren. Hevel je ubral povsem svojo pot. Na Luno je prenesel geografska imena z Zemlje. Pri tem je dal prednost anti\xc4\x8dnim lastnim geografskim imenom. Na njegovi karti najdemo na primer Pontus Euxinus, kar je anti\xc4\x8dno ime za \xc4\x8crno morje, ali Propontis, Mramorno morje. Dana\xc5\xa1nji kraterji Kopernik, Tycho in Tales so se pri njem imenovali (otok) Sicilija, Sinaj in Sarmanske gore. Od vseh njegovih imenovanj se jih je do dana\xc5\xa1njega dne ohranilo le 5, med njimi Alpe in Apenini. Kljub temu je imel pri nomenklaturi objektov na Luni pomembno vlogo. Z uvedbo\xc2\xa0\xc2\xbbvodnih izrazov\xc2\xab\xc2\xa0je re\xc5\xa1il imenovanje temnej\xc5\xa1h predelov na njenem povr\xc5\xa1ju. To morsko izrazoslovje je postalo tradicionalno in se je ohranilo do danes. Oceanu (ocean), Mare (morje), Lacus (jezero), Palus (mo\xc4\x8dvirje), Sinus (zaliv). Seveda pa ni vsa lunska nomenklatura vodna. Med zna\xc4\x8dilnimi tvorbami Luninega povr\xc5\xa1ja so \xc5\xa1e gore, doline, hrbti, razpoke, brazde. Najpomembnej\xc5\xa1i pa so zagotovo kraterji. Dolgo \xc4\x8dasa so jih imenovali cirki, kar po latinsko pomeni krog, kasneje pa so jih po podrobnosti z zemeljskimi ognjeniki za\xc4\x8deli imenovati kraterji. Beseda izhaja iz gr\xc5\xa1ke in pomeni \xc4\x8da\xc5\xa1a._NEWLINE_V delu Historiola Mirae stellae je leta 1662 objavil svoja opazovanja spremenljive zvezde, ki jo je sam poimenoval Mira (\xc4\x8dudovita) (\xce\xbf Kita (Ceti))._NEWLINE_V njegovi knjigi Prodromus astronomiae iz leta 1664 (izdana posmrtno 1690) se je prvi\xc4\x8d pojavilo ozvezdje Mali lev (Leo Minor)._NEWLINE_Napisal je \xc5\xa1e dela: De natura Saturni; Cometographia, (1665/1668); Machina coelestis, (I., 1673, II., 1679); Annus climactericus, (1685)._NEWLINE_Izdelal je zvezdni katalog Firmamentum Sobiescianum sive Uranographia (1690) s polo\xc5\xbeaji 1.564 zvezd (od tega 341 z ju\xc5\xbenega neba), odkril 4. komete (1652, 1661, 1672 in 1677), prou\xc4\x8deval je Saturnove faze in bil je med prvimi, ki so opazovali prehod Merkurja \xc4\x8dez Son\xc4\x8devo ploskvo._NEWLINE_Za komet iz leta 1664 je domneval, da je njegov tir elipsa, druga\xc4\x8de pa je menil, da imajo kometi v splo\xc5\xa1nem tir parabole. Za dolo\xc4\x8danje zemljepisnih dol\xc5\xbein je izdelal postopek, ki je temeljil na Luninih mrkih._NEWLINE_K njemu je pri\xc5\xa1el Halley, da bi zgladil spor med njim in Hookom._NEWLINE_26. septembra 1679 je njegovo hi\xc5\xa1o in observatorij z in\xc5\xa1trumenti in knjigami uni\xc4\x8dil po\xc5\xbear. To je pojasnil v uvodu dela Annus climactericus. Kmalu je popravil \xc5\xa1kodo, saj se mu je mudilo opazovati komet v decembru leta 1680. Ta nesre\xc4\x8da ga je zdravstveno uni\xc4\x8dila.'